Boekdinge - September 2010 | SARIE
“My gunsteling-boek op die oomblik is die Tjailatydresepteboek. Dit het resepte van luisteraars wat ek daagliks bel in Tjailatyd om te hoor wat hulle vir aandete maak. Dit gaan die wêreld se eerste radioresepteboek wees, met ’n lied wat by elke resep pas! “Die eerste hoofstuk is nageregte, na aanleiding van die aanhaling wat sê: ‘Die lewe is so onseker, begin altyd eerste met nagereg.’ Dit is nie ’n koffietafelboek nie – jy kom saans by die huis, sit die oond aan, skink ’n glas wyn, en maak die boek oop!”Amore Bekker oor die kookboek wat sy saamstel
In die tweede deel van haar outobiografie (ná ’n Wonderlike geweld in 2005) reis Elsa Joubert deur haar verlede. Reisiger is ’n liefdesreis, dié van haar besonderse verhouding met haar man, die skrywer Klaas Steytler; ’n fisieke reis, al langs die Nyl op in Afrika, én ’n reis na haar eie skrywerstem. Die leser word ingetrek in haar merkwaardige verhouding met Mahmoed, ’n Indiese man van Kenia. Interessant is ook haar lewe as betrokke skrywer onder apartheid – veral die stuk ook haar bekroonde roman. Die swerfjare van Poppie Nongena. Die reis eindig in Joubert se woonstel: “Nou is ek in Berghof om te werk, nie om op my aftakeling te wag nie,” skryf sy.
Apostroof is ’n vorm van beeldspraak waarin ’n denkbeeldige of ieteenwoordige iets of iemand aangespreek word. In sy digbundel met dié titel is Olivier voortdurend besig om (onder andere) sy vrou aan te spreek; aanvanklik as die beminde van jare, later as sterwende en dan ook as gestorwene.